Haqiem Rusli

Kehidupan awal

￼Haqiem dilahirkan dan dibesarkan di Hulu Langat, Selangor. Beliau merupakan anak kepada pasangan Rusli Abdul Manaf dan Nazrah Ahmad Nordin serta anak ketiga daripada empat orang adik beradik. Beliau mendapat pendidikan awal di Sekolah Kebangsaan Bukit Raya dan Sekolah Menengah Kebangsaan (SMK) Dusun Nanding, Hulu Langat, Selangor.

Kerjaya

Haqiem Rusli mula bertapak dalam industri muzik tanah air ketika berusia 10 tahun apabila beliau menyertai sebuah pertandingan nyanyian kanak-kanak, Idola Kecil (TV9) musim pertama pada tahun 2008 dan berjaya menjadi naib juara.
Beliau meneruskan perjalanan seninya dengan menganggotai kumpulan The Beesings, yang memulakan kerjaya pada tahun 2012 dan pada asalnya terdiri daripada lima orang ahli iaitu Haqiem, Azzam Sham, Fimie Don, Didi Astillah dan Aida Ross.
Kemudian pada 2014, Haqiem menyertai pertandingan nyanyian Idola Kecil Ultra (TV9) yang merupakan rancangan nyanyian yang menggabungkan bekas juara dan peserta pilihan Idola Kecil dari musim pertama hingga musim keenam untuk kembali berentap di satu pentas. Namun, Haqiem tidak berjaya mara ke peringkat akhir.
Pada penghujung tahun yang sama beliau menyertai sebuah lagi pertandingan nyanyian lain yang menampilkan kumpulan remaja, Pop Krew (TV9), rancangan realiti yang mempersembahkan bakat remaja-remaja versatil yang boleh menyanyi dan menari. Haqiem menganggotai kumpulan Novemboys yang menjadi anak didik kepada sifu Tomok dan berjaya menjuarai pertandingan itu.
Haqiem menyertai program nyanyian realiti TV3, Mentor Milenia 2016 dengan menggunakan nama pentas Haq. Beliau mengikuti audisi mentor Black dan berjaya disenaraikan sebagai antara peserta terbaik selain Qody dan Wanie yang bakal dipilih menjadi protege Black. Namun, tuah tidak menyebelahi Haqiem apabila tidak berjaya dipilih sebagai protege Black pada persembahan penentuan.
Walau bagaimanapun pada 2016, Haqiem telah menandatangani kontrak untuk bernaung di bawah syarikat rakaman FMC Music (Fantasia Music City). Setelah dua tahun menjadi artis di bawah label rakaman itu, beliau berjaya mengeluarkan beberapa buah single hit antaranya Segalanya, Tergantung Sepi dan Jatuh Bangun (feat. Aman Ra).
Haqiem berjaya melayakkan diri ke separuh akhir Anugerah Juara Lagu ke-32 (AJL32) menerusi dua buah lagu iaitu Segalanya dan Tergantung Sepi, namun hanya lagu Tergantung Sepi yang berjaya mara ke peringkat akhir dan tuah menyebelahi Haqiem sekali lagi apabila lagu ciptaan Ibnu dan Gouffran itu berjaya memenangi tempat ketiga.
Selain itu, Haqiem turut menyertai program Fantastik 4 Hot FM, sebuah program realiti nyanyian ‘on-air’ dan ‘digital’ yang dianjurkan sepenuhnya oleh stesen radio popular, Hot FM (Synchrosound Studio Sdn. Bhd). Haqiem berjaya menjadi juara pada minggu pertama dan keempat, namun tidak berjaya menjadi juara keseluruhan.
Beliau juga turut diberi kepercayaan oleh pihak Astro Ria untuk menyanyikan lagu tema Anugerah MeleTOP Era 2018 (AME2018) yang bertajuk Meletop, kolaborasi bersama Aziz Harun dan Alif.
Haqiem sekali lagi berjaya membawa 2 buah lagu ke separuh akhir Anugerah Juara Lagu ke-33 iaitu Selamat Tinggal Sayang dan Jatuh Bangun kolaborasi bersama Aman RA. Namun sama sahaja seperti tahun lepas, hanya 1 lagu sahaja iaitu Jatuh Bangun feat. Aman RA berjaya ke peringkat akhir.